་ལས། གཞིའི་ཡན་ལག་ལ་བཞི་སྟེ། གང་ལ་བླང་བའི་ཡུལ་དང་། གང་ལེན་ཞིང་ཟ་བའི་དངོས་པོ་དང་། གང་དུ་ལེན་ཞིང་ཟ་བའི་གནས་དང་། གང་གིས་ལེན་ཞིང་ཟ་བའི་རྟེན་ནོ། ། དང་པོ་ལ་བཞི་ལས་ཁྱིམ་པ་ཡིན་པ་དང་། ཐ་སྙད་ལྔ་དང་ལྡན་པ་དང་། ལུས་ཐ་མལ་པར་གནས་པ་དང་གསུམ་སྔར་གོས་སློང་བའི་སྐབས་སུ་བཤད་པ་བཞིན་ནོ། ། དགེ་འདུན་ལ་བསྔོ་བ་པོ་ཡིན་པ་སྟེ། ལུང་གི་གླེང་གཞིས་ཤེས་སོ། ། གཉིས་པ་གང་ལེན་ཞིང་ཟ་བའི་དངོས་པོ་ལ་བཞི་ལས། དུས་སུ་རུང་བ་ཡིན་པ་དང་། རུང་བ་དང་ཚད་དང་ལྡན་པ་སྟེ་གསུམ་ནི་སྔར་སྐབས་གཞན་དུ་བཤད་པ་དང་འདྲའོ། ། སྦྱིན་བདག་དེས་དགེ་འདུན་ལ་བསྔོས་པ་ཡིན་པ་སྟེ་སྐབས་དོན་གྱིས་སོ། ། གསུམ་པ་གང་དུ་ལེན་ཞིང་ཟ་བའི་གནས་ནི། གྲོང་ལས་རྒྱང་གྲགས་ཡན་ཆད་ཀྱི་མཐའ་ ༼༨༤༡༽
ཡིན་པ་དང་། འཇིགས་པ་དང་བཅས་པའི་གནས་ཡིན་པ་སྟེ། ཀུན་དགའ་རྭ་བའི་ཕྱི་རོལ་གྱི་དགོན་པར་ཞེས་པ་དང་། ལུང་རྣམ་འབྱེད་དང་དེ་ཉིད་ལས་་་་་་འཇིགས་པ་དང་བཅས་པའི་གནས་ཞེས་གསུངས་པས་སོ། ། བཞི་པ་གང་གིས་ལེན་ཞིང་ཟ་བའི་རྟེན་ནི། ནགས་མྱུལ་བར་བསྐོས་པ་ཡིན་པ་སྟེ། ནགས་མྱུལ་བའི་དགེ་སློང་བསྐོ་ཞེས་གསུངས་པ་དང་། འགྲེལ་ཆུང་ལས་ནགས་མྱུལ་བར་བསྐོས་པའི་དགེ་སློང་གིས་འཇིགས་པ་ཤེས་བཞིན་དུ་མ་མྱུལ་བར་ཟོས་ན་སོ་སོར་བཤགས་པར་བྱ་བར་འགྱུར་རོ་ཞེས་སོ། ། བསམ་པའི་ཡན་ལག་ལ་གཉིས་ལས། འདུ་ཤེས་ནི་གཞིའི་ཡན་ལག་དེ་དག་ལ་མ་འཁྲུལ་བའོ། ། ཀུན་སློང་ནི་ནགས་མ་མྱུལ་བར་འཇིགས་པ་དང་བཅས་པ་དེར་ཟས་དེ་རང་དོན་དུ་ལེན་ཞིང་ཟ་བར་འདོད་པ་རྒྱུན་མ་ཆད་པའོ། ། སྦྱོར་བ་ནི་གནས་དེར་ཟ་བར་རྩོམ་པའོ། ། མཐར་ཐུག་ནི་མགུལ་དུ་མིད་པའོ། ། ཡན་ལག་གི་དོན་ནི་ཤེས་གཙོའོ་ཞེས་སོ། ། དགེ་འདུན་གྱི་ཀུན་དགའ་རྭ་བའི་གཙུག་ལག་ཁང་དེའི་ཕྱི་རོལ་གྱི་ནགས་ཁྲོད་ལ་སོགས་པ་གྲོང་ལས་རྒྱང་གྲགས་ཀྱི་མཐའ་ཡན་ཆད་ཀྱི་དགོན་པས་ཕྱོགས་དབེན་པ་ཆོམ་རྐུན་གྱི་འཇིགས་པ་ཡོད་པ་དེར་བཅའ་བ་དང་། བཟའ་བ་བླངས་ཏེ་ཟོས་ན་ལྟུང་བ་དངོས་གཞིའོ། ། འདིར་ལྟུང་བ་མེད་པ་ནི་ལུང་རྣམ་འབྱེད་ལས་ནགས་མྱུལ་བ་ཤིའམ་བྲོས་ན་ལྟུང་བ་མེད་དོ་ཞེས་གསུངས་འདི་ལ་མྱུལ་བའི་བློ་ཡོད་ན་ལྟུང་བ་མེད་དོ་ཞེས་རྣམ་འབྱེད་འགྲེལ་ལས་བཤད་དོ་་་་་་སོ། ། རྣམ་བཤད་ཉི་མའི་འོད་ཟེར་ལས། སོ་སོར་བཤགས་པར་བྱ་བའི་རྣམ་པར་བཤད་པ་རྫོགས་སོ། ། ༈། །ད་ནི་ཉེས་བྱས་ཀྱི་སྡེ་འཆད་དེ། འདི་ལ་སྡེ་ཚན་དགུ་ལས། དང་པོ་གོས་བགོ་བའི་སྡེ་ཚན་ནི། ཤམ་ཐབས་ཅི་ནས་ཀྱང་ཞེས་སོ། ། ལུང་ལས་ཤམ་ཐབས་ལ་ནི་བསླབ་བྱ་རྣམ་པ་བདུན་དང་ཞེས་གསུངས་ཏེ། སྐྱོན་དྲུག་དང་བྲལ་ཞིང་ཡོན་ཏན་ཟླུམ་པོར་བགོ་བ་དང་བདུན་ནོ། ་་་་་སྦས་ཏི་ལ་སོགས་པ་རྣམས་ན་རེ་ཤམ་ཐབས་སྐྱོན་དྲུག་དང་བྲལ་ཞིང་ཡོན་ཏན་ཟླུམ་པོར་བགོ་བ་འདི་ནི་དགེ་སློང་ལྔ་སྡེ་ལ་དང་པོར་གསུངས་པའི་འདུལ་བ་ཡིན་ནོ། ། ཞེས་ཟེར་བ་ནི་མ་ཡིན་ཏེ། ། དེའང་ལུང་རྣམ་འབྱེད་ལས་ཤམ་ཐབས་ཟླུམ་པོར་བགོ་བ་ནི་དགེ་སློང་ལྔ་སྡེ་ལ་དང་པོར་གསུངས་པ་ཡིན་ལ། སྐྱོན་དྲུག་དང་བྲལ་ ༼༨༤༢༽
བ་ནི་ལུང་རྣམ་འབྱེད་ལས་དྲུག་སྡེ་ལ་བརྟེན་ནས་དུས་ཕྱིས་གསུངས་པ་ཡིན་ནོ། ། ཤམ་ཐབས་ལ་ནི་རྣམ་བདུན་ཞེས་གསུངས་པ་འདི་ནི་མཐང་གོས་ལ་ཡང་རྣམ་བདུན་པོ་མཚོན་ནས་བསྟན་ཏོ། ། ཊཱི་ཀ་ལས་ཟླུམ་པོ་ནི་མ་མཐའི་ཁ་མཉམ་པར་འདུག་པའོ། ། ཧ་ཅང་རྩེངས་པ་ནི་པུས་མོ་གཉིས་ལས་གོང་དུ་ཐལ་བ་ཉིད་དོ། ། ཧ་ཅང་འཇོལ་བ་ནི་ལོང་བུའི་ཚིགས་ལ་རེག་པ་ཉིད་དོ་ཞེས་སོ། ། འོ་ན་ཤམ་ཐབས་རིང་ཐུང་རན་པའི་ཚད་ཇི་ཙམ་ཞེ་ན། འདུལ་བ་བསྡུས་པ་ལས་ལོང་བུ་ལས་བརྩམས་ནས་སོར་བཞིས་བོར་བར་བྱའོ་ཞེས་སོ། ། ཐུང་སྡེ་རྣམས་ཀྱི་ཤམ་ཐབས་ཅུང་ཟད་རིང་བར་བྱས་པ་དང་། འབྲིང་སྡེ་རྣམས་ཀྱི་ཤམ་ཐབས་ཅུང་ཟད་ཐུང་བར་བྱས་པར་གནང་སྟེ། དེ་དུས་ན་འདུལ་བ་བསྡུས་པ་རྫོགས་པར་བོད་དུ་མ་འགྱུར་བས་འབྲིང་སྡེ་རྣམས་ཀྱིས་མ་ཤེས་པར་ཟད་དོ། ་་་་་ལྟེ་བའི་གོང་དུ་ཤམ་ཐབས་མ་ལྟེབས་པར་ཏེ་ཏ་ལའི་ལོ་མ་ལྟར་ལྟེབས་ཤིང་འདུག་པ་མ་ཡིན་པར་རོ། ། སྐེ་རགས་མཐོ་དམན་གཉིས་སུ་བཅིངས་པའི་བར་ན་ཤམ་ཐབས་ལྷུག་པོའི་ནང་དུ་་་་་་འབྲུའི་ཕུར་མ་སྟེ་ནས་འབྲུའི་ཐུམ་བུ་བསྟུམས་པ་ལྟར་འདུག་པ་མ་ཡིན་པ་སྟེ་སོ་སོ་ཐར་བ་ལས། འབྲུའི་ཕུར་མ་ལྟར་མ་ཡིན་ཞེས་གསུངས་སོ། ། འབྲུའི་ཕུར་མ་ནི་ནས་འབྲུའི་ཐུམ་བུ་སྟེ། རྣམ་འབྱེད་འགྲེལ་ལས་ནས་ཅན་གྱི་ཕུར་མ་ཞེས་སོ། ། ཕུར་མ་ནི་ཐུམ་བུའི་མིང་གི་རྣམ་གྲངས་ཏེ། དཔེར་ན་ཕྱེ་མའི་ཕུར་མ་ཞེས་པ་དེ་ཕྱེ་་་་་་སྨན་དང་རིན་པོ་ཆེའི། མའི་ཐུམ་པོ་ཉིད་ཡིན་པ་བཞིན་ནོ། ། སྟོད་ཀྱི་ཆོས་གོས་སྣམ་སྦྱར་དང་བླ་གོས་སྐྱོན་གཉིས་དང་བྲལ་ཞིང་ཡོན་ཏན་ཟླུམ་པོར་བགོ་བ་སྟེ་ཆོས་གོས་ཅི་ནས་ཀྱང་ཞེས་སོ། ། སྦས་ཏི་ལ་སོགས་པ་རྣམས་ན་རེ་བར་དུ་གསུངས་པའི་འདུལ་བ་ནི་སྟོད་ཀྱི་ཆོས་གོས་སྐྱོན་གཉིས་དང་བྲལ་ཞིང་ཡོན་ཏན་ཟླུམ་པོར་བགོ་ཞེས་དགེ་སློང་ལྔ་སྡེ་ལ་གསུངས་སོ་ཞེས་ཟེར་བ་ནི་མ་ཡིན་ནོ་སྟེ། ་་་་་དེའང་སྟོད་ཀྱི་ཆོས་གོས་ཟླུམ་པོར་བགོ་བ་ནི་དགེ་སློང་ལྔ་སྡེ་ལ་བར་དུ་གསུངས་པ་ཡིན་པར་ལུང་ཕྲན་ཚེགས་ལས་བཤད་ཅིང་། སྐྱོན་གཉིས་དང་བྲལ་བ་ནི་དྲུག་སྡེ་ལ་བརྟེན་ནས་ཕྱིས་གསུངས་པ་ཡིན་པར་ལུང་རྣམ་འབྱེད་ལས་བཤད་དོ། ། གཉིས་པ་ཁྱིམ་དུ་འགྲོ་བའི་སྡེ་ནི་ཤིན་ཏུ་བསྡམས་ཤིང་ཞེས་སོ། ། དེའང་ལུང་་་་་་གཉའ་ཤིང་གང་ཙམ་བལྟ་བའི་ཚད་ནི་ཊཱི་ཀ་ལས་མ་བཤད་ཀྱང་། རྣམ་འབྱེད་ཀྱི་འབྲེལ་པ་ལས་གཉའ་ཤིང་གང་ཙམ་དུ་བལྟ་བ་ཞེས་བྱ་བ་ནི་འདོམ་གང་ ༼༨༤༣༽
ཙམ་དུ་བལྟ་བའོ་ཞེས་སོ། ། ཆོས་གོས་ཕྲག་པའི་ཕྱོགས་སུ་མི་གཟར་བར་རོ་ཞེས་པའི་རང་གི་རྣམ་བཤད་ལས་ངོས་གཉིས་ཀར་སོར་བཅུ་གཉིས་ཀྱི་རྣམ་པ་ཉིད་ཀྱིས་མི་གཟར་བའོ་ཞེས་བཤད་ཅིང་། ་་་་་པས་སོར་བཅུ་གཉིས་ཡན་ཆད་ཀྱི་ཚད་ཀྱིས་ཆོས་གོས་གཟར་བའི་ཉེས་པ་བསྐྱེད་པའི་ཚད་བཤད། དགེ་སློང་དག་ལ་ནི་ཕྲག་པ་གཡོན་པར་གཟར་བ་གྲགས་པ་ཉིད་ཡིན་ལ་ཞེས་རང་འགྲེལ་དང་ཊཱི་ཀ་ལས་བཤད་དོ། ། ལུང་དགེ་སློང་མའི་རྣམ་འབྱེད་ལས་ཁྱིམ་འབིགས་པ་ལྟར་ཙོག་པུ་མ་ཡིན་པར་རོ་ཞེས་གསུངས་ཤིང་། འགྲེལ་ཆུང་ལས་ཙོག་ཙོག་པོར་འདུག་ལ་མཆོང་ཞིང་མི་འགྲོའོ་ཞེས་སོ། ། གསུམ་པ་སྟན་ལ་འདུག་པའི་སྡེ་ནི་དེར་མ་བསྒོ་བར་ཞེས་སོ། ། ལག་པ་འགྲམ་པ་ལ་བརྟེན་ཏེ་མི་བྱ་བ་དང་། སྟན་ཐབས་བསྐུར་བར་མི་བྱ་བ་འདི་གཉིས་ཀྱི་འདུག་པར་བྱ་བ་དགུ་དག་དང་ཞེས་པར་མ་གཏོགས་ཤིང་དགེ་སློང་གི་ཁྲིམས་ཉིས་བརྒྱ་ལྔ་བཅུ་རྩ་གསུམ་དུ་མི་བགྲང་སྟེ། རང་གི་རྣམ་བཤད་ལས་དེ་གཉིས་ནི་དགེ་སློང་མའི་རྣམ་པར་འབྱེད་པ་ལས་བསྡུས་སོ་ཞེས་བཤད་དོ། ། བཞི་པ་ཟས་བླང་བའི་སྡེ་ནི་ཐམས་ཅད་དུ་ལེགས་པར་ཞེས་སོ། ། ལྔ་པ་ཟས་བཟའ་བའི་སྡེ་ནི་ལེགས་པར་ཟས་བཟའ་བར་ཞེས་སོ། ། ཕྱིས་མི་གདགས་སོ་ཞེས་པ་ལ་ལུང་དགེ་སློང་མའི་རྣམ་འབྱེད་ལས་ནི་ཟས་ལ་བསྔགས་པ་དང་སྐྱོན་གདགས་པར་མི་བྱའོ་ཞེས་གསུངས་སོ། ་་་་་ཟས་ལ་ཧ་ཅང་བསྔགས་པ་བརྗོད་པའང་ལུང་ལས་བཀག་པའོ། ། དྲུག་པ་ལྷུང་བཟེད་དུ་སྤྱད་པའི་སྡེ་ནི་དྲུང་ན་འདུག་པའི་ཞེས་སོ། ། ལྷུང་བཟེད་ལན་གསུམ་བཀྲུས་ཏེ་ཚིགས་བཅད་བཟླས་བརྗོད་བྱས་པའི་ལྷུང་བཟེད་ཀྱི་ཆུ་སྦྱིན་པ་དང་། ལམ་གྱི་བཞི་མདོར་ལྷུང་བཟེད་བཀྲུ་བར་མི་བྱ་བ་འདི་གཉིས་ནི་ལྷུང་བཟེད་ལ་ཡང་རྣམ་པ་བཅུ་ཞེས་པར་མ་གཏོགས་ཤིང་། དགེ་སློང་གི་ཁྲིམས་ཉིས་བརྒྱ་ལྔ་བཅུ་རྩ་གསུམ་དུ་མི་བགྲང་སྟེ། འདི་གཉིས་དགེ་སློང་གི་སོ་སོ་ཐར་པའི་མདོ་ལས་མ་གསུངས་ཀྱང་སྔ་མ་ནི་ལུང་ཕྲན་ཚེགས་དང་དགེ་སློང་གི་རྣམ་འབྱེད་ནས་གསུངས་པ་དེ་སྐབས་འདིར་ཞར་བྱུང་དུ་བསྡུས་པ་ཡིན་ལ། ཕྱི་མ་ཡང་ལུང་གི་སྐབས་གཞན་ནས་གསུངས་པ་འདིར་བསྡུས་ ༼༨༤༤༽
པའོ། ། བདུན་པ་ཆོས་བཤད་པའི་སྡེ་ལ་གཉིས་ཏེ། ཐུན་མོང་བ་དབང་དུ་བྱེད་པའི་མདོ་དང་། སྐབས་ཀྱི་བསླབ་བྱ་སོ་སོར་བསྟན་པའོ། ། ཡུལ་མིན་པ་དང་རྟེན་མིན་པ་སྟེ་དེའང་་་་་་དང་པོ་ནི་འགྲེང་སྟེ་བཤང་གཅི་མི་བྱ་བར་རོ་ཞེས་འབྱུང་བ་ཡན་ཆད་ནི་ཡུལ་མི་ན་བ་ལ་སྟེ་ཆོས་ཉན་པ་པོ་མི་ན་བ་ལ་དགེ་སློང་གིས་ཆོས་བཤད་ན་ཉེས་བྱས་བསྐྱེད་པའོ། ། གཞན་དུ་ན་ལྟུང་བ་མེད་དོ། ། འགྲེང་སྟེ་བཤང་གཅི་མི་བྱ་བ་མན་ཆད་བཞི་པོ་དེ་དག་ལ་རྟེན་མི་ན་བ་སྟེ་རྟེན་དགེ་སློང་བདག་ཉིད་མི་ན་བ་ཡན་ལག་ཏུ་དགོས་པའོ། ། གཞན་དུ་ན་ལྟུང་བ་མེད་དོ། ། གཉིས་པ་ནི་འདུག་པ་ལ་འགྲེང་སྟེ་ཞེས་སོ། ། ལུང་རྣམ་འབྱེད་ཀྱི་འགྲེལ་པ་ལས་དོ་ཀེར་ཅན་གྱི་སྐྲ་གྱེན་དུ་གཙུག་ཏོར་ལྟར་བཅིང་པའོ་ཞེས་སོ། ། ཅོད་པན་ཅན་དང་ཕྲེང་བ་ཅན་ནི་རིན་པོ་ཆེའི་ཅོད་པན་ཅན་དང་། རིན་པོ་ཆེའི་ཕྲེང་བ་ཅན་ནམ་མེ་ཏོག་ལ་སོགས་པའི་ཕྲེང་བ་ཅན་ནོ། ། གླང་པོ་ཆེ་དང་རྟ་ཞོན་པ་ལས་བཞོན་པའི་སྟེང་ན་འདུག་པའི་ཁྱད་པར་ཅི་ཞེ་ན། ལུང་རྣམ་འབྱེད་ཀྱི་འགྲེལ་པ་ལས་ཤིང་རྟ་ལ་སོགས་པ་བཞོན་པའི་སྟེང་ན་འདུག་པའོ་ཞེས་སོ། ། མཚོན་ཆ་དང་རལ་གྲི་དང་དགྲ་ཆ་ཞེས་པ་དེ་དག་གི་ཁྱད་པར་ཅི་ཞེ་ན་ལུང་རྣམ་འབྱེད་ཀྱི་འགྲེལ་པ་ལས། མཚོན་ཆ་ནི་མདུང་དང་འཕང་མདུང་ལ་སོགས་པའོ། ། དགྲ་ཆ་ནི་མདའ་གཞུའོ་ཞེས་སོ། ། བརྒྱད་པ་སྒྲུབ་པའི་སྡེ་ནི་འགྲེང་སྟེ་བཤང་གཅི་མི་བྱ་ཞེས་སོ། ། དགུ་པ་རྒྱུ་བ་དགག་པ་ནི་གནོད་པ་བྱུང་བ་མ་གཏོགས་པར་ཞེས་སོ། ། ཉེས་བྱས་ཀྱི་སྡེའི་རྣམ་པར་བཤད་པའོ། ། རྣམ་བཤད་ཉི་མའི་འོད་ཟེར་ལས་དགེ་སློང་གི་རྣམ་ ༼༨༤༥༽
འབྱེད་ཀྱི་རྣམ་པར་བཤད་པ་རྫོགས་སོ། ། ། །འདྲེན་མཆོག་སྟོན་པ་ཐམས་ཅད་མཁྱེན་པ་དེས། ། ཡོངས་སྨིན་གདུལ་བྱར་ཚུར་ཤོག་སྔོན་ཆོག་མཛད། ། མ་སྨིན་པ་དག་མཁན་སློབ་དགེ་འདུན་ལ། ། བསྟེན་པའི་ད་ལྟའི་ཆོ་ག་རྗེས་སུ་གནང་། ། ཚུལ་ཁྲིམས་བླང་བ་བས་ཀྱང་ཆེས་ལྷག་པ། ། ལེགས་པར་བསྲུང་བའི་ཚུལ་ལ་འབད་པ་གནད། ། དེ་ཕྱིར་སྡོམ་པ་མ་ཐོབ་ཐོབ་པ་དང་། ། མི་ཉམས་ཐབས་སོགས་ལུང་བཞི་ལས་གསུངས་པ། ། ཡོན་ཏན་འོད་དེས་ཚིག་ཉུང་དོན་རྒྱས་ཀྱི། ། ལེགས་བཤད་དེ་ནི་ཉི་འོད་ལྟར་གསལ་བྱེད། ། རྣམ་བཤད་འདི་ནི་སྡོམ་བརྩོན་མཐའ་དག་ལ། ། འཛད་མེད་རྒྱན་དུ་སྤེལ་ལོ་གཅེས་སྤྲས་མཛོད། ། ༈། །སྭ་སྟི། ཕྲ་རགས་སྒྲིབ་པའི་གཡོ་བ་དང་བྲལ་ཀུན་ཁྱབ་ཆོས་སྐུའི་ལྷ་ལམ་དུ། ། སྐྱེ་མེད་ཆོས་ཀྱི་རྣམ་པ་མཐའ་དག་ཡིད་དུ་ཆུབ་པའི་ཀུན་རིག་སྤྲིན། ། སྒྲ་རྟོག་ལས་འདས་ཟབ་ཅིང་ཞི་བའི་བདུད་རྩི་སྙིང་པོའི་གྲུ་ཚར་ཅན། ། ཐམས་ཅད་གཟིགས་ཤིང་སྨྲ་བ་ཟླ་མེད་ཤཱཀྱའི་གཙོ་བོ་རྒྱལ་གྱུར་ཅིག། ཀུན་ཤེྃས་ཆོས་ཀྱི་མཚོ་ཆེན་དར་བའི་ཀློང་། ། མཆོག་རྃབ་ངག་གི་རོལ་མོ་སྣ་ཚོགས་སུ། ། བཟྃང་རྒུར་གྲོལ་བ་མེས་པོྃ་འཛུམ་པའི་གླུས། ། ཐུབ་གསུམ་རྒྱ་ཛཆེར་མཚོན་དེ་ལན་བརྒྱར་བསྔགས། ། ཐུབ་དགོངས་རྒྱ་མཚོྃ་གསལ་བའི་ཊཱི་ཀ་ཆེན་གྱི། ། ཉིྃ་སྣང་བློ་ལྡན་མཛེས་མའི་གདོང་པ་ལ། ། འཛུམ་འོྃད་འབྱིན་པའི་ལེགས་བཤད་སྣང་བའི་མཛོད། ། ཟེྃར་སྒྲོས་ཕྲེང་བ་བསྒྲིགས་ ༼༨༤༦༽
པའི་བབ་ཅོལ་མིན། ། བསླབ་གཞི་གདེངས་ཀ་ཕྱོགས་སུ་རྒྱས་པའི་རླབས། ། དོན་མཐུན་དགག་སྒྲུབ་གནང་བའི་ཆུ་རིས་ཅན། ། ཆོས་འདུལ་གདུང་སེལ་བསིལ་བ་འབེབས་པའི་སྤྲིན། ། དགེ་ལེགས་འདོད་འཇོའི་ཐིགས་ཕྲེང་བྱེ་བར་དགོད། ། ཆེས་ཕྲ་ཉེས་པའི་རྡུལ་ཡང་དགྲར་ལྟ་བས། ། རང་ནོངས་མཚང་དུ་མཐོང་བ་ཚངས་པའི་སྲོལ། ། འཕགས་རིགས་གཙང་མའི་སྤྱོད་པ་ཡོངས་དག་ཏུ། ། བསྒྲུབས་པའི་ཁྲིམས་ནི་བག་ཡོད་བསླབ་པའི་གཞི། ། རྨོངས་རྣམས་དམན་ལ་ཞེན་པས་འཆིང་བའི་རྒྱ། ། གཅོད་བྱེད་ཐུབ་པའི་ཚངས་སྤྱོད་རྡོ་རྗེའི་མཚོན། ། གདེངས་པ་ཁོ་ནས་ཉོན་མོངས་གཡུལ་ངོ་ལས། ། རྒྱལ་བའི་རུ་མཚོན་སྐལ་བ་མཆོག་གིས་འཛིན། ། སྃ་གསུམ་དགེ་མཚན་གཅིག་ཏུ་འདུྃ་བའི་སླད། ། ལྷག་པའི་བློྃ་གྲོས་ཀུན་བཟྃང་ཟླ་མཛེས་ཅན། ། མི་འགྱུར་སྐྱ་རེངས་སྣང་བ་ཟླ་མེྃད་དེས། ། དཔར་གྱི་འོད་སྟོང་འདྲེན་པའི་ལེགས་བྱས་མཐུས། ། མཆོག་གི་སྲིད་ལ་ཡང་དག་སྦྱོར་བའི་ཚུལ། ། ཐེག་གསུམ་ལམ་འབྲས་ཡོངས་རྫོགས་གངྒཱའི་རྒྱུན། ། བཤད་སྒྲུབ་འཛུམ་རླབས་མུ་ཏིག་དཀར་པོའི་ཕྲེང་། ། འགྲོ་ཁམས་རྒྱ་མཚོའི་རྒྱུད་དུ་འགྲིམས་པར་སྨོན། ། ཐུབ་པའི་ཆོས་ཚུལ་གངས་ཀྱི་ལྡིང་ཁང་དུ། ། ཟླ་བྲལ་མཁས་ཚུལ་གསུམ་གྱི་རྩལ་རྫོགས་པས། ། སྨྲ་ངན་རི་སྐྱེས་གཞོམ་མཁས་གདོང་ལྔའི་ཁྱུ། ། རྡོ་རྗེའི་སྲོག་གིས་རིང་དུ་བསྲུང་གྱུར་ཅིག། བསིལ་རི་འཁྱུད་མར་སྦྲེལ་བའི་ལྟེ་བ་རུ། ། བསྟན་ལ་མོས་པ་དར་བའི་ཡིད་ཅན་གྱི། ། མི་བསྲུན་གདུག་པའི་གདུང་བ་ ༼༨༤༧༽
ཡོངས་འཕྲོག་པའི། ། རང་དབང་ཕན་བདེའི་འདོད་པ་འཇོ་བར་སྨོན། ། སྡེ་བཞི་ནོར་བུའི་དོག་པ་རིང་འཕྱང་བའི། ། ཆབ་སྲིད་གསེར་གྱི་གདུགས་མཛེས་གཡོ་བའི་གར། ། འཚེ་མེད་ཞི་བའི་གྲིབ་ཏུ་བསིལ་བ་ཡིས། ། སྟོང་ཁམས་འཇིག་རྟེན་པ་མཐའ་མཛེས་གྱུར་ཅིག། རང་བྱུང་ཐུབ་པ་ཆོས་ཀྱི་ཉིན་བྱེད་ཆོས་སྐུར་གཤེགས་པའི་བཤུལ་ལམ་དུ། ། བསྟན་པ་ཉིད་ཀྱང་ཟླ་མེད་སྟོན་པའི་གདུང་གི་འོས་སུ་དབང་བསྐུར་བ། ། ལྷག་པའི་སྤྱོད་པ་མཐའ་གཉིས་བྲལ་བའི་བསྲུང་བ་རྣམ་དག་མཆོག་གི་ཟླ། ། ཕྱི་མ་མེད་པའི་དུས་ཀྱི་མཐར་ཡང་མུན་སེལ་སྣང་བར་གསལ་གྱུར་ཅིག། རྒྱུ་སྦྱོར་ཉིད་ཀྱང་རིགས་པའི་བློྃ་གྲོས་ཀྱིས། ། ཀུན་བཟྃང་ཆོས་ཀྱི་ས་ལམ་འདུ་བྱེད་པས། ། མི་འགྱུར་བླ་ན་མཐོ་བ་ཞི་བའི་གཏེར། ། མཚུངས་མེྃད་རྒྱལ་བའི་ཞིང་དུ་མྱུར་སོན་ཤོག། ཅེས་པ་འདི་ཡང་བསྟན་ལ་གཅིག་ཏུ་གུས་པའི་དད་སྟོབས་ལྷག་བསམ་སྟོན་ཟླ་བྱེ་བའི་དཔལ་འཛིན་ཡོན་གྱི་བདག་པོས་འདུ་བློ་བཟང་འགྱུར་མེད་མཆོག་ནས་འདུལ་འཛིན་མཚོ་སྣ་བ་ཆེན་པོས་མཛད་པའི་འདུལ་ཊཱིཀ་ཉི་མའི་འོད་ཟེར་དཔར་དུ་བསྐྲུན་པའི་དགེ་བསྔོའི་སྨོན་ཚིག་ཏུ་ཡོངས་འཛིན་ཁྲི་བྱང་སྐྱེ་མིང་པས་སྦྱར་བའོ། ། ། །སརྦ་མངྒལཾ། ། ། ། 1$0000220༈། བལ་ཡུལ་ནས་རྒྱལ་ཡོངས་ས་ཆེ